Uhhuu

Uhhuu (mõnikord ka umbluu) tähendab kõnekeeles ebateaduslikke või müstilisi maailmavaateid ja nende esindajaid, keda seostatakse esoteerika, alternatiivravi ja teaduslikult tõendamata uskumustega. Sõna tähistab ka tervisealast valeinfot, ebaravi kirjeldusi ja üleskutseid kasutada tervise parandamiseks alternatiivseid vahendeid, mis võivad kaasa tuua tervisekahju. Sõnal "uhhuu" on nii ajakirjanduses kui ka kõnekeeles negatiivne tähendus.

 Sõna kasutamine 
Sõna "uhhuu" ebateaduse tähenduses on president Kersti Kaljulaid kasutanud juba 2017. aastal innovatsioonikonverentsil peetud kõnes, kus ta sõnas, et "internetis levib palju infot, millel pole teaduspõhise meditsiiniga mingit seost" ja "kui vaadata laiemalt meie rahva tervist, mingit üldist vaimset tasakaalu ja ratsionaalset ümbritseva keskkonna adumist, siis uhhuu-kultuuri massiivne pealetung teeb mind tegelikult väga murelikuks. Ja me peame minu meelest päris tõsiselt mõtlema, kuidas sellise info pealetungile ühiskonnana vastu saada."

Eesti ebateaduse levitajaist ehk uhhuudest on humoorikalt kirjutanud Andreas Jääger ja Märt Koik raamatus "Väike Eesti uhhuuraamat ehk millest uhhuud räägivad ja kui jabur see kõik on" (2024). Jäägerit on nimetatud meedias uhhuu-eksperdiks ja eso-skeptikuks. Ta on kirjutanud artikleid ja kolumne ebateaduse levitajaist.

Terviseamet on teinud kampaaniaid "Ära ole #uhhuu!" ja "#uhhuu võib tappa!", millega on juhitud tähelepanu ebaravile ja tervisealase valeinfo levitamisele.

 Uhhuu-teemadega tegelevad kodanikuühendused Eestis 
pisi|Viltune pendel (2008)
Eestis on süstemaatiliselt uhhuu-teemadega tegelenud MTÜ Eesti Skeptik. See on 2007. aastal loodud mittetulundusühing, mis uurib ja kritiseerib pseudoteadusi ning populariseerib kriitilist teaduslikku mõtlemist. Eesti Skeptik kasutab sõna "uhhuu" eelkäijat "umbluu" ning on andnud välja Umbluu preemiat "Viltune pendel".

Valeinformatsiooni leviku tõkestamisega tegeleb Eestis alates 2023. aastast avalikes huvides tegutsev kodanikuühendus MTÜ Vox Rationis. Nende eesmärkideks on ka tõenduspõhisusel tugineva väitlemise edendamine ja tõenduspõhjata, inimesi potentsiaalselt kahjustavatele sõnumitele ja praktikatele osutamine. Vox Rationis annab välja Juhtlamba auhinda, mis on tunnustus neile, kes andnud märkimisväärse panuse väärinfo vastu võitlemisse ja teaduspõhise mõtlemise edendamisse.

 Vaata ka 
 Valeinformatsioon
 Vandenõu
 Pseudoteadus
 Vandenõuteooria

 Viited 

 Välislingid 
 "AK. Nädal": miks on raamatulettidel kahtlaste terviseväidetega teosed?, ERR, 14.10.2018
 Raamatupoed levitavad autismi kohta väärinfot jagavat teost, ERR, 08.06.2020
 Surm konnamürgiseansil: keskealise mehe süda seiskus, ERR, 02.10.2018
 ERR "Katrin Tiidenberg: nemad vä? Nemad saadame tuleriidale"
 Postimees "Eesti kool akadeemilise uhhuu-teaduse tõmbetuultes"
 Eesti Ekspress "Uhhuu-ekspert: maagiline kakao on joogina muidugi parem kui Ingvar Villido jalavesi"
 Tartu Postimees "Lemmit Kaplinski: uhhuu koht ei ole koolis"
 Lõuna-Eesti Postimees "Jaanika Elias: uhhuu-uskumused levivad kui katk"
 Õhtuleht "PEREARST UHHUU-MEDITSIINIST: see on jõhker raha väljapetmine, küsitakse häbematult suuri summasid täiesti mõttetute ussiõlide ja kasutute nõuannete eest"
 Eesti 100 Loomaarsti #48 - Teele Jõerand - Vastukäik uhhuuteadusele
 VENE MÕJU | Kuidas Venemaa propaganda ja mõjuagendid Eesti uhhuu-maailma imbusid, Delfi, 4. märts 2025
 Ohvriabis nõustas abivajajaid uhhuu: „Laps valib ise endale vähi, sest tahab suremise kogemust“, Eesti Ekspress 17. mai 2025

Kategooria:Ühiskond
Kategooria:Pseudoteadused